SELETUSKIRI

1.ETTEPANEKU TAUST

•Ettepaneku põhjused ja eesmärgid

Lisatud nõukogu otsuse ettepanek on õiguslik vahend, millega kiidetakse Euroopa Liidu (EL) nimel heaks Samoa ühinemine ühelt poolt Euroopa Liidu ja teiselt poolt Vaikse ookeani piirkonna riikide vahelise majanduspartnerluse vahelepinguga vastavalt Euroopa Liidu toimimise lepingu artikli 218 lõikele 6.

12. juunil 2002 volitas nõukogu komisjoni alustama Aafrika, Kariibi mere ja Vaikse ookeani piirkonna (AKV) riikidega läbirääkimisi majanduspartnerluslepingute sõlmimiseks.

30. juulil 2009 kirjutas EL alla majanduspartnerluslepingule ühelt poolt Euroopa Ühenduse ja teiselt poolt Vaikse ookeani piirkonna riikide vahel. Paapua Uus-Guinea ja Fidži on majanduspartnerluslepingut ajutiselt kohaldanud alates vastavalt 20. detsembrist 2009 ja 28. juulist 2014.

Majanduspartnerluslepingu artikliga 80 on ette nähtud, et muudel Vaikse ookeani saareriikidel on võimalik lepinguga ühineda. Sellest tulenevalt esitas Samoa 5. veebruaril 2018 nõukogule majanduspartnerluslepinguga ühinemise taotluse koos turulepääsu pakkumisega. Komisjon hindas pakkumist ja leidis, et see on vastuvõetav. Seega viis komisjon läbirääkimised liidu nimel lõpule 23. aprilliks 2018.

Komisjon teavitas ELi liikmesriike suuliselt ja kirjalikult Samoa ühinemise protsessist nõukogu AKV töörühma kaudu. Ka Euroopa Parlamenti teavitati rahvusvahelise kaubanduse komisjoni kaudu. Samoaga peetud läbirääkimiste tulemusena koostatud turulepääsu pakkumise terviktekst edastati mõlemale institutsioonile 26. aprillil 2018.

Ühinemise arvesse võtmiseks vajalikes lepingu tehnilistes muudatustes ei ole majanduspartnerluslepingu osalised (EL, Paapua Uus-Guinea ja Fidži) veel kokku leppinud.

•Kooskõla poliitikavaldkonnas praegu kehtivate õigusnormidega

Käesoleva ettepanekuga rakendatakse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel (AKV-ELi koostööleping ehk Cotonou leping).

Samoa ühinemine ELi, Fidži ja Paapua Uus-Guinea vahelise majanduspartnerluslepinguga, mis on asümmeetriline ja WTO eeskirjadele vastav kaubandusleping, tugevdab ELi ja partnerriikide vaheliste kaubandussuhete õigusraamistikku ning hõlbustab vastastikust kaubavahetust. Samuti kaasab see Samoa majanduspartnerluslepinguga kehtestatud ühiste eeskirjade ja institutsioonide süsteemi.

Samoa arvati vähim arenenud riikide kategooriast välja 2014. aastal. Seepärast lõpetatakse Samoa suhtes soodustuste kohaldamine ELi „Kõik peale relvade“ algatuse raames pärast 31. detsembril 2018 lõppevat üleminekuaega. Pärast nimetatud kuupäeva kohaldatakse Samoast ELi eksporditava kauba suhtes üldist soodustuste süsteemi, mille tingimused ei ole aga sama soodsad kui „kõik peale relvade“ algatusel. Tollimaksu- ja kvoodivaba ELi turule pääsu säilitamiseks peaks Samoa olema ühinenud ELi, Fidži ja Paapua Uus-Guinea vahelise kehtiva majanduspartnerluslepinguga 1. jaanuariks 2019. Seega nähakse ette, et ELi ja Samoa kohaldavad kõnealuste lepingut ajutiselt, kui nad on teineteist kirjalikult teavitanud selleks vajalike lepingu artikli 76 lõike 3 kohaste menetluste elluviimisest.

Kooskõla muude liidu tegevuspõhimõtetega

Majanduspartnerlusleping hõlmab kestlikku arengut käsitlevaid sätteid (artikkel 3), millega osalised kinnitavad veel kord, et kestliku arengu eesmärgil on kõnealuse lepingu sätetes keskne roll kooskõlas Cotonou lepingus sätestatud üldiste eesmärkide ja põhimõtetega, eelkõige üldise kohustusega vähendada ja lõpuks kaotada vaesus selliste meetoditega, mis vastavad kestliku arengu eesmärkidele. Majanduspartnerlusleping on arengule suunatud kaubandusleping, mis pakub Samoale asümmeetrilist turulepääsu ja võimaldab tal kaitsta tundlikke sektoreid liberaliseerimise eest, hõlmates samas mitmeid kaitsemeetmeid ning noore tootmisharu kaitsesätet. Lisaks sisaldab see Samoast ELi toimuvat eksporti lihtsustavaid sätteid päritolureeglite kohta. Nimetatud sätted aitavad kaasa poliitikavaldkondade arengusidususe eesmärgi täitmisele ning on kooskõlas ELi toimimise lepingu artikli 208 lõikega 2.

Samoa kuulub alates 5. detsembrist 2017 maksualast koostööd mittetegevate jurisdiktsioonide ELi loetellu. Samal päeval vastu võetud nõukogu järelduste alusel (ECOFIN 1088) kutsutakse ELi institutsioone üles võtma maksualast koostööd mittetegevate jurisdiktsioonide ELi loetelu arvesse välispoliitikas, majandussuhetes ja arengukoostöös asjaomaste kolmandate riikidega. Kõnealusest üleskutsest lähtuvalt arutab komisjon majanduspartnerluslepingu komitee koosolekul Samoa ametiasutustega Samoa kuulumist ELi loetellu, eelkõige eesmärgiga toetada maksureforme kooskõlas ELi loetelu kriteeriumidega. Lepingu kohaldamisala ei hõlma head maksuhaldustava ja komisjon ei kavatse mitte mingil juhul selliseid elemente lepingu kohaldamisalaga hõlmata.

2.ETTEPANEKU ÕIGUSLIK KÜLG

•Õiguslik alus

Käesoleva nõukogu otsuse õiguslik alus on Euroopa Liidu toimimise leping, eriti selle artikkel 207, koostoimes lepingu artikli 218 lõike 6 punkti a alapunktiga v.